KOMISIJOS DIREKTYVA 2008/109/EB
2008 m. lapkričio 28 d.
iš dalies keičianti Tarybos direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje IV priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ar augaliniams produktams kenksmingų organizmų įvežimo į Bendriją ir išplitimo Bendrijoje (1), ypač į jos 14 straipsnio antros pastraipos d punktą,
kadangi:
(1)
Direktyvos 2000/29/EB IV priede yra nustatyti specialieji reikalavimai, taikomi medinei pakavimo medžiagai ir medienai, naudojamai į Bendriją įvežamam ne medienos kroviniui pleištuoti arba jį paremti. Jie pagrįsti Maisto ir žemės ūkio organizacijos (FAO) Tarptautiniu fitosanitarijos priemonių standartu (ISPM) Nr. 15 dėl medinės pakavimo medžiagos reguliavimo tarptautinėje prekyboje gairių (2).
(2)
Be pagal ISPM Nr. 15 patvirtintų reikalavimų, Direktyvos 2000/29/EB IV priede yra nustatytas reikalavimas, kad visa importuojama medinė pakavimo medžiaga turi būti pagaminta iš medienos, nuo kurios nuskusta žievė. Žievės nuskutimo reikalavimo taikymas buvo du kartus atidėtas.
(3)
Bendrija paprašė peržiūrėti ISPM Nr. 15, siekdama į jį įtraukti reikalavimą, kuris išsklaidytų Bendrijos susirūpinimą dėl rizikos, kurią kelia ant tarptautinėje prekyboje naudojamos medinės pakavimo medžiagos esanti žievė.
(4)
Pagal Tarptautinę augalų apsaugos konvenciją (toliau - TAAK) įsteigta Techninė miško augalų karantino ekspertų grupė (toliau - TMAKEG), kurią sudaro tarptautiniu lygmeniu pripažinti miškininkystės ekspertai, išnagrinėjo turimus mokslinių tyrimų duomenis apie fitosanitarinę riziką, kurią kelia ant medinės pakavimo medžiagos esanti žievė. TMAKEG padarė išvadą, kad reikalavimas tarptautinėje prekyboje naudoti bežievę medinę pakavimo medžiagą, kuriai nustatomas tikslus leistinas smulkių žievės gabalėlių likučių kiekis, taip užtikrinant, kad fitosanitarinė rizika neviršytų leistinos ribos, yra techniškai pagrįstas ir kad toks reikalavimas turėtų būti įtrauktas į peržiūrėtą ISPM Nr. 15.
(5)
Siekiant apsaugoti Bendrijos teritoriją nuo kenksmingųjų organizmų įvežimo į ją, Bendrijos reikalavimai dėl žievės buvimo ant medinės pakavimo medžiagos ir pagalbinės medienos turėtų būti suderinti su TMAKEG techninėmis išvadomis nelaukiant, kol TAAK Fitosanitarijos priemonių komisija patvirtins peržiūrėtą ISPM Nr. 15.
(6)
Todėl tikslinga suderinti žievės skutimo reikalavimą su techniškai pagrįstu leistino žievės likučių kiekio reikalavimu.
(7)
Todėl Direktyvos 2000/29/EB IV priedą reikėtų atitinkamai iš dalies pakeisti.
(8)
Komisijos direktyva 2006/14/EB (3), iš dalies keičiančia Direktyvos 2000/29/EB IV priedą, nustatytas reikalavimas, kad medinę pakavimo medžiagą būtina gaminti iš apvaliosios medienos, nuo kurios nuskusta žievė, bus taikomas nuo 2009 m. sausio 1 d. Todėl būtina, kad šioje direktyvoje numatytos priemonės taip pat būtų taikomos nuo 2009 m. sausio 1 d. Tačiau, siekiant leisti trečiosioms šalims atlikti būtinus pakeitimus, tikslinga numatyti, kad žievės šalinimo reikalavimas būtų taikomas nuo 2009 m. liepos 1 d.
(9)
Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/29/EB IV priedas iš dalies keičiamas pagal šios direktyvos priedo tekstą.
2 straipsnis
1. Valstybės narės priima ir paskelbia įstatymus ir kitus teisės aktus, kuriais, įsigaliojusiais ne vėliau kaip iki 2008 m. gruodžio 31 d., įgyvendinama ši direktyva. Jos nedelsdamos pateikia Komisijai tų nuostatų tekstus bei tų nuostatų ir šios direktyvos atitikmenų lentelę.
Tas nuostatas jos taiko nuo 2009 m. sausio 1 d.
Priimdamos šias nuostatas valstybės narės daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės Komisijai pateikia šios direktyvos taikymo srityje priimtų pagrindinių nacionalinės teisės aktų nuostatų tekstus.
3 straipsnis
Ši direktyva įsigalioja trečią dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2008 m. lapkričio 28 d.